Агенцијата за заштита на правото на слободен пристап до информациите од јавен карактер врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ѓ. С.од Гевгелија, поднесена против Решение на Европскиот универзитет- Република Северна Македонија-Скопје, по предметот Барање за пристап до информации од јавен карактер, на 23.02.2023 година, го донесе следното

 **Р Е Ш Е Н И Е**

1. Жалбата изјавена од Ѓ. С. од Гевгелија, поднесена против Решение на Европскиот универзитет- Република Северна Македонија-Скопје, заведена во Агенцијата под бр. 08-4 од 13.02.2023 година, по предметот Барање за пристап до информации од јавен карактер **СЕ УВАЖУВА.**
2. **Решението на Имателот на информации бр.03-122/1 од 10.02.2023 година СЕ ПОНИШТУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Како што е наведено во Жалбата Ѓ.С. од Гевгелија на 05.12.2022 година, поднел Барање за пристап до информации од јавен карактер до Европскиот универзитет- Република Северна Македонија-Скопје, со кое побарал по е-маил му се достави електронски запис или фотокопија од следната информација:

„Одлуките за комисиско полагање на испитот по предметот Контрола и надзор над безбедносниот сектор за студентите С.А. со број на индекс ФДК и А. Ј.со број на индекс ФДК, од Факултетот за детективи и криминалистика при Европски Универзитет – Скопје, донесени кон крајот на месец Ноември 2022 година.“

Постапувајќи по Барањето на Барателот, Имателот на информации во врска со ова Барање донел Решение со кое се одбива барањето на Барателот бр.03-1475/1 од 30.12.2022 година.

Со Решението е одбиено барањето со образложение дека: „Врз основа на член 6 став 1 точка 2 од Законот за слободен пристап до информации од јавен карактер ...кој гласи: „Имателите на информации од јавен карактер можат да одбијат барање за пристап до: 2) личен податок чие откривање би значело повреда на заштитата на личните податоци“ и член 158 став 1 точка 2 од Законот за високото образование...кој гласи: „Високообразованите установи ја водат следнава евиденција со лични податоци на студентите: 2) личен картон кој се води за секој студент од започнување на студиите до завршување на студиите односно до отпишувањето“ и став 3 од Законот за високото образование ....кој гласи: „Евиденцијата од став 1 точка 2 на овој член, покрај податоците предвидени во став 2 на овој член опфаќа и податоци за положени испити, за напредување и завршување на студиите.“

Незадоволен од наведеното Решение, Барателот на информации на 03.01.2023 година поднесе Жалба до Агенцијата, заведена во архивата на Агенцијата под бр.08-4. Во Жалбата е наведено дека: „Поаѓајќи од карактерот на Барањето сметам дека причините за одбивање се неосновани.“

Агенцијата со електронски допис бр.08-4 од 03.01.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 12.01.2023 година по електронски пат и по пошта достави Одговор на Жалба бр.03-32/1 од 11.01.2023 година, заведен во Агенцијата под бр.08-4. Со Одговорот на жалба, Имателот на информации останува во наводите на оспореното Решение.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 18.01.2023 година донесе Решение со кое Жалбата **ЈА УВАЖИ, Решението на Имателот на информации бр.03-1475/1 од 30.12.2022 година го поништи и предметот го врати на повторно постапување пред првостепениот орган**.

На 13.02.2023 година, Имателот на информации по електронски пат до Агенцијата достави Решение бр.03-122/1 од 10.02.2023 година со кое се одбива барањето, а во Агенцијата заведен под бр.08-4. Во Решението е наведено дека: “... При повторно постапување и рагледување на Барањето за слободен пристап до информации од јавен карактер поднесено од Ѓ. С. од Гевгелија, со кое бара да му бидат доставени Одлуки за комисиско полагање по испитот „Контрола и надзор над безбедносниот сектор“ за студентите С.А., со број на индекс..... студенти на Факултет за детективи и криминалистика...Европски универзитет Скопје, согласно член 3 алинеја 6 од Законот за слободен пристап до информации од јавен карактер, според тест на штетност како задолжителна постапка која ја спроведува како имател на информацијата... и поради тоа што во Законот на високото образование постојат конкретни одредби со кои точно се утврдува примената на одредените иклучоци и е посебен закон што го пропишува даденото ограничување, односно повикувајќи се на и член 158 став 1 точка 2 од Законот за високото образование („Службен весник на РМ“ бр.82/18) кој гласи:„Високообразовните установи ја водат следната евиденција со лични податоци на студентите...Барањето за слободен пристап до информации од јавен карактер се однесуваа на една од категориите на заштитени интереси кои се наведени во Конвенцијата, кој е личната приватност, Европски универзитет Скопје одлучи повторно да го одбие Барањето.“

Барателот на информации на 13.02.2023 година до Агенцијата достави Втора жалба, заведена под бр.08-4. Во Жалбата е наведено: “...Имено, барателот не бара информација за здравствена состојба или матичен број (како строги лични податоци) туку Одлуки за формирање на комисија за полагање на испит за конкретни студенти по конкретен предмет во дефиниран период и на конкретен факултет. Бараните Одлуки се информации од јавен карактер и нема никаква основа ставот на имателот дека истите се опфатени со исклучокот за личен податок...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација, на начин и форма наведена во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-4 од 18.01.2023 година, не постапил по укажувањата на Агенцијата, кога бараната информација е исклучок од законот задолжително да го спроведе тестот на штетност како задолжителна постапка при одбивање на пристапот, во конкретниот случај Имателот на информации само го спомнува тестот на штетност, но не го спроведува.

Агенцијата му укажува на Имателот на информации дека исклучоците не се апсолутни и доколку документот или негов дел содржи информации што можат да се одвојат Имателот на информации треба да постапи согласно член 6 став 4 од Законот за слободен пристап до информации од јавен карактер кој гласи: “Ако документот или негов дел содржи информации од ставот (1) на овои член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

Во конкретниот случај, неспорен е фактот дека Имателот на информации ја создал бараната информација и со истата располага поради што е должен да донесе Решение, со кое ќе одговори позитивно на бараната информација и ќе му ги достави во целост бараните информации на начин и форма наведени во Барањето и Жалбата од 13.02.2023 година по претходно прекривање на евентуално содржани заштитени лични податоци во бараната информација.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчев**